Twee gevonnis wat sigaret-afleweraars in vlaag rooftogte teiken(Foto: pixabay) Die streekhof in Oos-Londen het twee mans twaalf jaar tronk toe gestuur vir gewapende roof en ontvoering vir ŉ vlaag rooftogte waarin hulle spesifiek voertuie wat sigarette vervoer het, geteiken het. Yanga Jenete (32) en Ntando Ntobongwana (30) was tussen April 2013 en April 2014 verantwoordelik vir altesaam ses gewapende rooftogte in die omgewing van Mdantsane en King William’s Town, het kapt. Anelisa Ngcakani, polisiewoordvoerder, gesê. Die twee het afleweringsvoertuie van die sigaretvervaardiger British American Tobacco (BAT) geteiken wat op pad was om sigarette by spazawinkels af te laai. “Die twee mans sou die bestuurder met ŉ vuurwapen dreig, hom agterin die BAT-bakkie toesluit en in ŉ wegkommotor met bokse vol sigarette vlug,” het Ngcakani gesê. Hulle het tydens die vlaag rooftogte 48 kartondose met sigarette geroof. Die Valke se eenheid vir georganiseerde misdaad het Jenete en Ntobongwana in Maart 2015 in Kaapstad in hegtenis geneem. Jenete is 12 jaar tronkstraf vir elke roofklag opgelê. Die vonnisse word egter samelopend uitgedien. Sy vonnis van vyf jaar vir ontvoering word terselfdertyd uitgedien. Ntobongwana is 60 jaar tronkstraf opgelê vir vyf aanklagte van gewapende roof en vyf jaar vir ontvoering. Dié vonnisse word ook gelyklopend uitgedien.